Birthe Skaarup (DF), 2002-10-31:
Den genfremsættelse, nr. B 66 af Socialdemokratiet, fra i foråret, som vi nu skal behandle her i dag, udtrykte vi også dengang lidt om, at Socialdemokratiet ikke skulle have utak for, og det mener vi selvfølgelig også i dag.
Men jeg troede faktisk, at der var blevet enighed i sidste folketingssamling om at afvente den model og de tiltag, der skulle være under udarbejdelse, og som ville indeholde nogle fælles principper, der skulle danne grundlag for en udmøntning på de enkelte sygehuse, for vi går da ikke ud fra, at der er sket en trænering af sagen.
Dansk Folkeparti har gennem de seneste år undret sig over den manglende hygiejne på de danske sygehuse, og vi mener ikke, at det skal stå uantastet hen, også set i lyset af, hvad det koster det danske samfund, som de tidligere ordførere også har været inde på, det er jo milliarder af kroner hvert år, og ikke mindst af, at patienterne gennem årene har måttet lægge helbred til og fået forlænget deres indlæggelse i dagevis.
Dansk Folkeparti har gentagne gange spurgt sundhedsministrene i den tidligere regering om, hvad de ville gøre ved den manglende hygiejne.
Næsten hver gang har vi faktisk fået henholdende svar.
Man har fortalt lidt om, hvad der var sat i gang, men ikke noget om nødvendigheden af at få ændret de forhold, som har været årsag til mange patienters lidelser, og heller ikke noget om, hvad der var i gang, og hvad der havde vist sig at have en effekt.
Det bliver jeg nødt til at sige, for vi skal altså ikke glemme, at Socialdemokraterne har siddet ved roret i 9 år. Dansk Folkeparti har også stillet forslag og spørgsmål til den nuværende regering om, hvorledes der kunne sættes ind for at minimere risikoen for infektioner, også på baggrund af det, som er oplyst i bemærkningerne til forslaget, nemlig at de kan forlænge 80.000 patienters indlæggelse med et snit på 7 dage - og det koster.
Vi ved jo alle sammen, hvad en sygehusseng løber op i, og på grundlag af den manglende hygiejne på sygehusene kan det faktisk beløbe sig til ca. 2 mia. kr., hvad der kostes på det her, og vi kunne selvfølgelig udrette meget i det danske sundhedsvæsen for de samme penge.
Jeg ved ikke, hvor mange nye hygiejnesygeplejersker der er kommet ud af det, men det kan være sundhedsministeren ved lidt om det. Dansk Folkeparti
ser også projektet om standard for styring af infektionshygiejne, som både Statens Serum Institut og Dansk Standard har udarbejdet, som et yderst positivt eksempel på, at man mener noget med, at hygiejnen skal op på de danske sygehuse, og at det ikke kun er ordflomme.
Hvorom alting er, så skal Socialdemokratiet ikke have utak for at bringe forslaget op som en reminder, for der skal hele tiden fokuseres på området, og som sagt er det uacceptabelt, at 8 pct. af indlagte patienter får en sygehusinfektion.
Nogle vil sige, at det ligger på niveau med, hvad man har i andre lande, men hvorfor skal vi sammenligne Danmark med andre lande i Europa på det her område?
Også her har amterne en stor forpligtelse til, at opgaverne løses, og man kan igen fristes til at sige, at selv om der vedtages sundhedsfaglige forslag i Folketinget, bliver de ikke fulgt op med samme styrke i amterne.
De får et vink
med en vognstang om, at hygiejnen skal være i orden på sygehusene, men det er åbenbart ikke nok
Der foreligger en klar tilkendegivelse fra sundhedsministeren om, at der skal gøres en aktiv indsats.
Sundhedsministeren har fortalt os, hvad der er gjort, og hvad man er i gang med, og det ligger også os i Dansk Folkeparti stærkt på sinde.
Dansk Folkeparti ønsket om, at Sundhedsudvalget fik mulighed for at følge udviklingen, og det ønske står stadig væk ved magt.
Vi vil på nuværende tidspunkt ikke sige endeligt nej til forslaget, men vi vil have en klar tilbagemelding fra ministeren om de ting, som iværksættes, mærke, at der sker noget aktivt.
Det er hovedformålet for Dansk Folkeparti, ellers vil vi selv vende tilbage med et forslag, som er anderledes, og hvor hver enkelt afdeling skal stå til ansvar for hygiejnen, for vi vil godt se nogle resultater.
Økonomien viser, hvor meget der ofres på den manglende hygiejnes alter.